Aleksandr Schwer ja Viktor Tšebotarev, *Suomalaisten punakaartilaisten muistomerkki*, 1961.
**Suomalaisten punakaartilaisten muistomerkki** (ven. памятник финским красногвардейцам, *pamjatnik finskim krasnogvardeitsam*) on Suomen sisällissodassa keväällä 1918 teloitetuille suomalaisille punaisille vuonna 1961 pystytetty muistomerkki Viipurissa Venäjällä. Se on samalla toiminut myös teloitettujen Suomen punaisia tukeneiden venäläisten sotilaiden muistomerkkinä. Muistomerkki on kaupungin keskustasta neljä kilometriä Pietarin suuntaan.

Historia
--------

Muistomerkin graniittilaatta.
Suomalaiset valkoiset valtasivat Viipurin punaisilta Viipurin taistelussa huhtikuun lopussa 1918. Vangeiksi saatuja punaisia ja venäläisiä sotilaita ryhdyttiin ampumaan joukoittain, kun voitonriemuisten valkoisten sotilaskuri höltyi. Teloitettuja oli lähes 600. Tappaminen tapahtui aluksi kaupungin keskustan tuntumassa, mutta myöhemmin toiminta siirtyi kuolleiden eläinten, kuten koirien hautauspaikkaan lähelle Ristimäen hautausmaata ja tästä johtuu nimitys "koirien hautausmaa".

Sisällissodan aikana Viipurissa kaatuneiden punaisten ruumiit laskettiin sankarihautaan Papulanmäelle. Sodan jälkeen sen olemassaolo oli mahdottomuus valkoisille, joten he komensivat punavankeja kaivamaan ruumiit ylös ja siirtämään ne "koirien hautausmaalle". Tarkoituksena oli myös osoittaa punaisille heidän paikkansa vallan vaihduttua kaupungissa. Teloitettujen omaiset suunnittelivat muistomerkkiä, jota rahoitettiin muun muassa postikorteilla. Suomen viranomaiset kuitenkin kielsivät muistomerkin pystyttämisen eikä teloitusten tai paikan olemassaolon muisteluun uskallettu vielä 1930-luvullakaan.

Viipurin siirryttyä Neuvostoliitolle leningradilainen arkkitehti Aleksandr Schwer suunnitteli ja tambovilainen kuvanveistäjä Viktor Tšebotarev muokkasi kivipaaden, jonka etupuolella on vuosiluku 1918 sekä suomalainen ja venäläinen työläinen kuvattuna alas laskettuine punalippuineen. Lisäksi venäläisen laskeman lipputangon kärjessä on kommunismin tunnus, sirppi ja vasara. Paaden vieressä sijaitsevaan graniittilaattaan on kirjoitettu venäjäksi ja suomeksi: *"Tällä paikalla uinuvat suomalaisten valkokaartilaisten ja saksalaisten interventtien huhti- ja toukokuussa 1918 ampumat suomalaiset punakaartilaiset, jotka ovat miehuullisesti taistelleet Suomen työkansan asian puolesta. Ikuinen kunnia sankareille!"* Patsaan takana lukee teksti venäjäksi ja suomeksi: *"Merkkinä proletaarisesta solidaarisuudesta Suomen työkansan kanssa Neuvostoliiton työläisiltä. Huhtikuu 1961."*

Lähteet
-------

* Outi Fingerroos: *Haudatut muistot. Rituaalisen kuoleman merkitykset Kannaksen muistitiedossa*, 2004.

### Viitteet

1. ↑  Последние дни красного Выборга Журнал "Балтийский Щит", terijoki.spb.ru (venäjäksi)
2. ↑  Скульптура Выборга История Выборга, vyborgcity.ru (venäjäksi)
3. ↑  Александр Михайлович Швер Архитектура Выборга, vyborgcity.ru (venäjäksi)
4. ↑  Изобразительное искусство Тамбовский государственный технический университет (venäjäksi)
5. ↑  Памятник финским красногвардейцам, г. Выборг Финские кладбища в России, Кладбища мира, церкви и храмы, Форум, Некрополь России
6. ↑  Ленинградское шоссе (Arkistoitu – Internet Archive) Город Выборг, общая информация, Юридические компании (venäjäksi)

Aiheesta muualla
----------------

* Памятник расстрелянным финским красногвардейцам (Выборг) Wikimapia (venäjäksi)



  

CommonsCommons
Wikimedia Commonsissa on kuvia tai muita tiedostoja aiheesta **Suomalaisten punakaartilaisten muistomerkki**.